Nymphalis polychloros

Nymphalis polychloros Nymphalidae familiako tximeleta bat da. Europan, Asian zehar Himalaia mendikateraino eta Afrika iparraldean aurkitzen da, Euskal Herrian ere bai.

 Taxonomia 
Lineok deskribatu zuen 1758. urtean, Systema Naturae liburuan. Papilio polychloros izena eman zion.

 Deskribapena 
Tamaina handiko tximeleta da, 54-64 mm arteko hegal-zabalera du. Hegalen gainaldea laranja kolorekoa da eta orban beltz ugari ditu, batez ere aurreko hegaletan. Hegalen ertzak ere ilunak dira. Atzeko hegalen  amaieran ilargi erdi itxurako orban urdinen lerroa du. Hegalen azpialdea marroi iluna da, banda argiago batzuk dituen arren.

Asun-tximeletarekin nahastea ohikoa da, oso antzekoak baitira, baina Nymphalis polychloros handiagoa da.

Beldarra beltza da, puntu txiki zuri ugari dituena. Arantza zorrotz laranjak ditu.

 Bizi zikloa 
Helduak otsaila eta maiatza artean (hibernatu duten aleak) eta ekainetik urrira (urteko aleak) ikusten dira. Emeak arrautza mordoak ezartzen ditu zuhaitzen adarretan. Beldarrak taldekoiak dira eta jaio diren zuhaitza hosto gabe uzteko gaitasuna dute. Zumarrak, makalak, sahatsak, elorriak, madariondoak, sagarrondoak... dira beldarren bazka landare.

Helduak hibernatu egiten du zuhaitzen zuloetan, eraikinetan, egur-pilatan, leizetan edo antzeko toki fresko eta bakanetan.

 Habitata eta elikadura 
Basoen argiunetan eta uretatik hurbil dauden baso eremuetan agertzen da, itsasoaren mailatik 1.00 metrotako altuera arte. Zumarrarentzako izurria izan daiteke. Helduak usteltzen ari den fruitatan eta zuhaitzen izerditan ikusten dira elikatzen.

 Iruditegia 

 Erreferentziak 

 Kanpo estekak 

Kategoria:Nymphalidae
Kategoria:Euskal Herriko lepidopteroak
Kategoria:Europako lepidopteroak
Kategoria:Lineok deskribatutako taxonak
Kategoria:Afrikako lepidopteroak
Kategoria:Asiako lepidopteroak